CELEX: C2006/086/84
Language: el
Date: 2006-04-08 00:00:00
Title: Υπόθεση T-63/06: Προσφυγή-αγωγή της  16ης Φεβρουαρίου 2006  — Ευρωπαϊκή Δυναμική κατά ΕΚΠΝΤ

8.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 86/45
            
         Προσφυγή-αγωγή της 16ης Φεβρουαρίου 2006 — Ευρωπαϊκή Δυναμική κατά ΕΚΠΝΤ
   (Υπόθεση T-63/06)
   (2006/C 86/84)
   Γλώσσα διαδικασίας: η αγγλική
   Διάδικοι
   
      Προσφεύγουσα-ενάγουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (Αθήνα, Ελλάδα) [εκπρόσωπος: N. Κορογιαννάκης, δικηγόρος]
   
      Καθού-εναγόμενο: Ευρωπαϊκό Κέντρο Παρακολούθησης Ναρκωτικών και Τοξικομανίας
   Αιτήματα της προσφεύγουσας-ενάγουσας
   H προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση του Ευρωπαϊκού Κέντρου Παρακολούθησης Ναρκωτικών και Τοξικομανίας με την οποία θεωρήθηκε ως μη επιτυχής η προσφορά της προσφεύγουσας και ανατέθηκε η εκτέλεση της συμβάσεως στον επιτυχόντα διαγωνιζόμενο,
            
         
               —
            
            
               να καταδικάσει το Ευρωπαϊκό Κέντρο Παρακολούθησης Ναρκωτικών και Τοξικομανίας στη καταβολή των δικαστικών εξόδων της προσφεύγουσας και να το υποχρεώσει να καταβάλει στην προσφεύγουσα τα έξοδα στα οποία αυτή υποβλήθηκε σε σχέση με τη διαδικασία του διαγωνισμού.
            
         Ισχυρισμοί και κύρια επιχειρήματα
   Η προσφεύγουσα υπέβαλε προσφορά στο πλαίσιο πρόσκλησης για την υποβολή προσφορών που δημοσίευσε το καθού-εναγόμενο (στο εξής: εναγόμενο) όσον αφορά υπηρεσίες προγραμματισμού λογισμικού και παροχής συμβουλών (ΕΕ 2005/S 187-183846). Η προσφεύγουσα βάλλει κατά της αποφάσεως περί απορρίψεως της προσφοράς της και περί αναθέσεως της εκτελέσεως της συμβάσεως σε άλλον υποβαλόντα προσφορά.
   Προς στήριξη της προσφυγής της, η προσφεύγουσα ισχυρίζεται ότι η προσβαλλόμενη απόφαση ελήφθη κατά παραβίαση των αρχών της απαγορεύσεως των διακρίσεων και της διαφάνειας, καθώς και κατά παράβαση της οδηγίας 92/50 (1) και του Δημοσιονομικού Κανονισμού (2). Κατά την προσφεύγουσα, η προσφορά της απορρίφθηκε βάσει κριτηρίων τα οποία δεν περιέχονταν στην προκήρυξη του διαγωνισμού. Η προσφεύγουσα ισχυρίζεται επίσης ότι το καθού παρέλειψε να ζητήσει διευκρινίσεις από την προσφεύγουσα και παραβίασε συνεπώς την αρχή της χρηστής διοικήσεως. Τέλος, η προσφεύγουσα ισχυρίζεται ότι η προσβαλλόμενη απόφαση περιέχει πρόδηλα σφάλματα εκτιμήσεως.
   
      (1)  Οδηγία 92/50/EΟΚ του Συμβουλίου, της 18ης Ιουνίου 1992, για το συντονισμό των διαδικασιών σύναψης δημόσιων συμβάσεων υπηρεσιών (ΕΕ L 209, σ. 1).
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).